Lancia Dedra

Lancia Dedra (type 835) var en bilmodel fra Lancia bygget mellem januar 1989 og oktober 1999. Modellen afløste dermed den i slutningen af 1982 introducerede forgænger Prisma.

Dedra var søstermodel til den i foråret 1993 introducerede anden generation af Delta. Derudover delte modellen ligeledes platform med Fiat Tipo, Fiat Tempra, Alfa Romeo 145, Alfa Romeo 146 og Alfa Romeo 155.

Historie 
Mellem starten af 1989 og midten af 1994 fandtes Dedra kun som sedan. Efter et større facelift i midten af 1994 tilkom en stationcar under betegnelsen Dedra Station Wagon (kort SW).

Standardudstyrsniveauet overgik konkurrenternes daværende omfang, og Lancia så modellen som en konkurrent til Mercedes-Benz 190, BMW 3-serien og Audi 80. I praksis så kunderne derimod Dedra (også på grund af den lave anskaffelsespris) som et alternativ til Volkswagen Golf/Vento, Opel Astra og Ford Escort/Focus.

På introduktionstidspunktet var bilen kørsels- og sikkerhedsmæssigt forholdsmæssigt godt udstyret med bl.a. ABS (på alle modeller fra 1,8 liter og opefter), sikkerhedsundervogn og fire nakkestøtter. Med faceliftet i sommeren 1994 fik modellen yderligere forbedringer af sin passive sikkerhed med sidekollisionsbeskyttelse, brandforebyggelsessystem og stærkere bremser og aktive sikkerhed med airbags, selestrammere etc. Disse udstyrsdetaljer hørte dengang ikke til standarden i dette segment. Dog kunne modellen i hele sin levetid ikke leveres med forsædepassagerairbag.

I september 1999 kom efterfølgeren Lancia Lybra på markedet. Ligesom Dedra fandtes Lybra som såvel sedan som stationcar.

Motorer

Teknik 
Alle Dedra-modeller var som standard udstyret med femtrins manuel gearkasse med undtahelse af 2.0 i.e. automatic, som havde et firetrins automatgear fra Volkswagen-koncernen.

Dedra var som udgangspunkt forhjulstrukket, mens firehjulstræk i første serie kunne bestilles som ekstraudstyr i kombination med 2,0-liters turbomotoren i Integrale-modellen, og i den anden serie kun i stationcaren med 2,0 16V-motoren. Firehjulstrækteknikken kom i det væsentligste fra Delta HF Integrale og gjaldt som meget robust. Ud over Dedra blev et identisk system benyttet i Fiat Tempra 4×4 og Alfa Romeo 155 Q4.

Usædvanligt i denne klasse var den som ekstraudstyr tilgængelige elektronisk styrede undervogn (med computerstyret støddæmperindstilling mellem blød og hård, alt efter køreunderlag og -situation), samt det digitale (optoelektroniske) instrumentbræt eller den automatiske lyslængderegulering. I løbet af produktionstiden blev flere og flere former for både ekstra- og standardudstyr dog taget af programmet.

Mål:
 Længde: 4343 mm
 Bredde (uden sidespejle): 1700 mm
 Højde (sedan med original undervogn): 1430 mm
 Højde (SW med original undervogn): 1446 mm
 Sporvidde fortil: 1436 mm
 Sporvidde bagtil: 1415 mm
 Akselafstand: 2540 mm
 Overhæng fortil: 881 mm
 Overhæng bagtil: 922 mm
 Bagagerumsvolume sedan: 480 liter
 Bagagerumsvolume SW: 448/803 liter (bagsæde i brug/klappet frem)

Målene gælder ikke for Integrale-versionerne, som har et mindre bagagerumsvolume og en anden sporvidde på bagakslen.

Tidslinje 
 April 1989: Introduktion af Dedra sedan med motorerne 1.6 i.e., 1.8 i.e., 2.0 i.e. og 1.9 turbo ds.
 November 1990: Introduktion af Integrale.
 April 1991: Introduktion af benzinturbomotor.
 Maj 1992: Introduktion af automatgear.
 Oktober 1992: Første lille facelift med diverse detailforbedringer.
 Januar 1993: Introduktion af sikkerhedspakke (airbag, selestrammer, sidekollisionsbeskyttelse og karrosseriforstærkning).
 Juli 1994: Stort facelift (2. serie): Nye motorer, bortfald af turbomotorer, stationcarversion Station Wagon, nye baglygter (rød/hvid/rød), nyt indtræk, dørbeklædninger fra Lancia Delta II (type 836), nye benzinmotorer, diverse karrosseriforstærkninger og nydesignede hjulkapsler.
 Januar 1995: Standardmonteret startspærre.
 November 1995: Lille facelift, erstatning af automatisk lyslængderegulering med manuel.
 Marts 1996: Bortfald af 2.0 i.e. 16V (undtagen Integrale), i stedet optimering af 1.8 i.e. 16V til 130 hk.
 Januar 1997: Bortfald af 2.0 i.e. 16V Integrale.
 Maj 1997: Nyt indtræk og tæpper i kabinen.
 Juli 1997: Bortfald af 1.8 i.e. 16V med 113 hk.
 December 1997: Stort facelift (3. serie): Ny benzinmotor (1.6 i.e. 16V), ny foraksel (ligesom i Fiat Marea, Bravo, Brava og Coupé), helt røde baglygter, forlygter og forreste blinklys sorttonede, instrumentbræt fra Lancia Delta II (836), nye alufælge, lakerede kofangere og yderligere optiske modifikationer; fortsat ingen passagerairbag eller ESP.
 September 1999: Introduktion af afløseren Lybra.
 Oktober 1999: Indstilling af produktionen.

Noter

Eksterne henvisninger 

Dedra
Små mellemklassebiler
Stationcars
Forhjulstrukne biler
Biler introduceret i 1989
Biler fra 1980'erne
Biler fra 1990'erne
Biler designet af I.DE.A Institute